7.2.2023 г.
BG
Официален вестник на Европейския съюз
C 47/133 Сряда, 6 юли 2022 r.
М. като има предвид, че многостранното сътрудничество се нуждае от бързо съживяване, за да се справи с тази многоизмерна и многоаспектна криза; като има предвид, че заплахите за мира и сигурността, основните свободи и демокрацията, изменението на климата, загубата на биоразнообразие, влошаването на състоянието на околната среда, управлението на риска от бедствия, предизвикателствата пред световното обществено здраве, нарастващият протекционизъм, дезинформацията, чуждата намеса, равенството между половете, устойчивото развитие и задълбочава­ нето на бедността и неравенствата на световно равнище са някои от неотложните предизвикателства, пред които е изправен светът в момента; като има предвид, че само чрез засилен многостранен ред и политическо лидерство международната общност ще бъде в състояние да намери трайни и устойчиви отговори на тези и на бъдещите предизвикателства;
Н. като има предвид, че за да се съживи и защити многостранното сътрудничество, ЕС трябва да спомогне за поддържането на жизнеспособността и функционирането на многостранните институции и международните организации, като същевременно се стреми към по-задълбочено сътрудничество с единомислещи партньори, за да се бори за своите ценности и интереси; като има предвид, че тези коалиции ще се променят в зависимост от проблемите и не следва да подкопават съществуващите институции; като има предвид, че ЕС следва да се стреми да изгражда отворени коалиции, а не ексклузивни клубове; като има предвид, че ЕС трябва да намери нови начини за ангажиране с държавите от южното полукълбо и да направи това при равнопоставени условия с тях, като равностойни партньори;
О. като има предвид, че изменението на климата и пандемията от COVID-19 показаха глобалната значимост и първостепенната политическа роля на глобалните обществени блага, например, наред с другото, достъпа до здравеопазване, чист въздух и чиста вода, храна и други ресурси, образование, технологии и киберпространство, по приобщаващ, сигурен и надежден начин; като има предвид, че пандемията от COVID-19 ни напомни за очевиден факт: в условията на пандемия нашата верига за здравна безопасност е толкова силна, колкото е силата на най-слабата здравна система; като има предвид, че съществуването на COVID-19 където и да било е заплаха за хората и икономиките навсякъде; като има предвид, че достъпът до глобални обществени блага и политически отговори, насочени към стандартизиране и разширяване на този достъп във всички държави и общности, изисква глобално сътрудничество по отношение на целите, минималните общи стандарти и активната подкрепа за най-уязвимите държави и общности; като има предвид, че това изисква ефективна многостранна програма, съсредоточена върху глобалните обществени блага и структурите за управление, които укрепват достъпа до такива блага; като има предвид, че ефективният политически диалог, сътрудничеството и предоставянето на достъп до глобални обществени блага не могат и не трябва при никакви обстоятелства да бъдат отделени от насърчаването и защитата на основните права и достойнството, както и овластяването на всички хора, по-специално най-уязвимите; като има предвид, че пандемията от COVID-19 показа значението на работата на СЗО и капацитета на СЗО да управлява бързо и ефективно реакцията на пандемията, като същевременно извади наяве опасения като опити за намеса и манипулиране на нейните действия за тази цел;
П. като има предвид, че тероризмът продължава да бъде една от най-сериозните заплахи за мира и международната сигурност;
Р. като има предвид, че нарастващата самоувереност на авторитарни и тоталитарни режими и нелиберални правителства в рамките на многостранни форуми и международни организации, включително чрез опити за отслабване и пренаписване на международните норми, и активното им участие в процесите на управление и вземане на решения на съответните международни организации и многостранни форуми, могат да доведат до асиметрични, по-малко ефективни, дори пристрастни политически отговори, до премахване на равнопоставените условия на конкуренция за всички членове на международната общност, както и до много по-слаб ангажимент от страна на международната общност за защита и развитие на универсалните ценности и универсалните права; като има предвид, че индивидуалните програми, едностранните действия и липсата на ангажираност и подкрепа за многостранни решения могат допълнително да подкопаят многостранното сътрудничество като основен организационен принцип за справяне с транснационалните предизвикателства; като има предвид, че в този контекст е от съществено значение да се потвърди отново ценността на основаното на правила управление, международното сътрудничество, ангажимента към основните права и действително равнопоставените условия за всички членове на международната общност; като има предвид, че съответните международни организации и многостранни форуми ще бъдат от ключово значение за постигането на тези цели; като има предвид, че тези цели не само ще позволят по-ефективно положително политическо въздействие върху глобалните предизвикателства, но също така ще ограничат и предотвратят риска от конфликти;